A4-0384/97

Päätöslauselma komission tiedonannosta: Euroopan unioni ja avaruus: sovellusten, markkinoiden ja teollisuuden kilpailukyvyn edistäminen (KOM(96)0617 - C4- 0042/97)

Euroopan parlamentti, joka

- ottaa huomioon komission tiedonannon (KOM(96)0617 - C4-0042/97),

- ottaa huomioon seuraavat aiemmat päätöslauselmansa:

. 25. huhtikuuta 1979 yhteisön osallistumisesta avaruustutkimukseen ((EYVL C 127, 21.5.1979, s. 42.)),

. 17. syyskuuta 1981 Euroopan avaruuspolitiikasta ((EYVL C 260, 12.10.1981, s. 102.)),

. 17. kesäkuuta 1987 Euroopan avaruuspolitiikasta ((EYVL C 190, 20.7.1987, s. 78.)),

. 22. lokakuuta 1991 Euroopan avaruuspolitiikasta ((EYVL C 305, 25.11.1991, s. 26.)),

. 6. toukokuuta 1994 yhteisöstä ja avaruudesta ((EYVL C 205, 25.7.1994, s. 467.)),

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan lausunnon (A4-0384/97),

A. ottaa huomioon, että avaruuteen pääsyn ja sen hyödyntämisen riippumattomuus, avaruusalan toimintojen yhteensovittaminen, Euroopan avaruusalan teollisuuden tehokkuuden ja kilpailukyvyn edistäminen ja alan tutkimuksen ja teknologisen kehittämisen tukeminen ovat olleet ne tavoitteet, joihin Euroopan avaruuspolitiikka on keskittynyt 1970-luvun lopulta lähtien,

B. ottaa huomioon, että huolimatta kunkin yksittäisen osa-alueen monimutkaisuudesta ja julkisen rahoituksen melko vaatimattomasta tasosta, huomattavasti alemmasta kuin pääasiallisissa kilpailijamaissa, Euroopassa on onnistuttu huomattavan laajan yhteistyön ansiosta kehittämään merkittävää avaruusalan toimintaa, jonka kaupallisten markkinoiden huomattavan suuren kasvun ei pidä antaa hämärtää sitä tosiasiaa, että alan kehityksen kannalta välttämättömät julkiset investoinnit ovat laskeneet, millä on merkitystä teknologiselle kehitykselle sekä avaruuden ja maailmankaikkeuden tutkimiseen liittyvien toimintojen jatkumiselle,

C. katsoo, että perustamissopimusten nykyisen sisällön mukaisesti sotilaallisiin tarkoituksiin tehtävä tutkimus ja kehittäminen on puhtaasti jäsenvaltion toimintaa, josta Euroopan unioni on perustellusti poissuljettu,

D. ottaa huomioon, että Atlantin molemmin puolin avaruusalan merkitystä painotetaan aivan eri tavoin, mikä näkyy erityisesti verrattaessa kyseisen alan työntekijämääriä (200 000 Yhdysvalloissa, 39 000 Euroopassa) tai kaupallisten markkinoiden osuutta liikevaihdosta (7 % Yhdysvalloissa, 38 % Euroopassa), niin että avaruusalan toimintaa, jota Euroopassa pidetään kaupallisena, rahoitetaan Yhdysvalloissa julkisilla tilauksilla,

E. ottaa huomioon, että talouden ja politiikan aloilla vallitsevat pääsuuntaukset, ts. siirtyminen maailmanlaajuiseen tietoyhteiskuntaan, kansainvälisten markkinoiden avautuminen uusille kilpailijoille ja alan kasvua säätelevät uudet geopoliittiset näkökohdat, pakottavat Euroopan avaruuspolitiikan uudelleen suuntaamiseen,

F. katsoo, että komission olisi sisällytettävä «Tietoyhteiskuntaa» ja televiestintää koskevaan peruskirjaansa erityinen tavoite, joka koskee eurooppalaisia aloitteita ja hankkeita, joissa KIE-maiden ja Välimeren kolmansien maiden käyttäjäorganisaatiot osallistuvat uusien satelliittisovellusten määrittämiseen ja kehittämiseen, tarkoituksena yhteisten ongelmien ratkaiseminen sekä kehittämisen, koulutuksen ja kulttuurivaihdon edistäminen,

G. suhtautuu myönteisesti komission näkemykseen unionin avaruuspolitiikkaan välittömästi vaikuttavista tekijöistä, joita ovat mm. avaruusalan yhteydet tietoliikenteeseen, navigointiin ja kaukokartoitukseen, Euroopan teollisuuden hidas rakenneuudistus amerikkalaisten ryhmittymien keskittyessä, ESA:n osalle tulleet tehtävät ja yhteisön tutkimus- ja kehitystyön merkitys,

H. katsoo, että teollisuuden kehittäminen edellyttää kahdenlaisia investointeja: julkisia investointeja, joiden tuottoa on vaikea mitata, koska kyse on strategisesta kehitystyöstä tai yleishyödyllisistä palveluista, ja pitkäaikaisia riskipääomia;

1. Toteaa, että komissio vahvistaa tiedonannossaan edellä mainitun Euroopan parlamentin 6. toukokuuta 1994 antaman päätöslauselman sisällön ja 6. ja 7. marraskuuta 1995 pidetyn avaruusalan foorumin johtopäätökset;

2. Korostaa, että Euroopan unionin avaruusalan politiikkaa on kiireellisesti muutettava, jotta avaruusalan toimintojen kaikki strategiset ja kaupalliset tekijät otetaan huomioon, ja että alan teollisuuden kasvu ja kilpailukyky sekä tietyillä alueilla tapahtuneen jälkeenjääneisyyden korjaaminen on varmistettava elvyttämällä investointeja;

3. Pelkää, että liian optimistinen kuva kaupallisten sovellusten tai yleishyödyllisten palvelujen markkinoiden kehityksen laajuudesta ja nopeudesta voi johtaa siihen, että aliarvioidaan se julkisen rahoituksen määrä, joka tarvitaan ennen kaikkea tutkimus- ja kehitystyöhön sellaisten markkinoiden kehittymiseen saakka, jotka ovat avoimet ja oikeudenmukaiset ja joiden perustamiseksi tarvitaan vielä komission määrätietoisia toimenpiteitä, erityisesti eurooppalaisten avaruusalan tuotteiden ja palvelujen pääsemiseksi kolmansien maiden markkinoille vastavuoroisuusperiaatteen mukaisesti;

4. Painottaa Euroopan laajuisen politiikan tarvetta kaukokartoitustietojen käytön edistämiseksi siten, että toteutetaan infrastruktuurit ja palvelut, joita yksityinen sektori ei pysty rahoittamaan, ja sitä, että politiikkaan on sisällyttävä velvollisuus suojella ihmisiä ja omaisuutta ilmastollisilta muutoksilta ja suurilta vaaroilta, luonnononnettomuuksilta sekä ihmisten aiheuttamilta onnettomuuksilta, sovitella tarpeen vaatiessa luonnonvarojen käyttöä koskevissa kiistoissa ja toteuttaa unionin politiikkoja, etenkin aluesuunnittelun, maatalouden ja kalastuksen, liikennepolitiikan ja petostentorjunnan alalla, sekä huolehtia lainsäädännöllisistä näkökohdista ja uusien välineiden käyttöön tähtäävistä valmisteluista;

5. Korostaa tarvetta tehostaa siviiliavaruusalan teknologista tuntemusta ja taloudellisia voimavaroja, aivan erityisesti satelliittikartoituksen osalta, sillä on selvää, ettei yksityinen sektori pysty rahoittamaan Euroopassa kaikkia niitä perusrakenteita, joita tietojen saatavuuden ja käsittelyn riippumattomuus edellyttää;

6. Katsoo, että avaruusteollisuuden on pyrittävä määrätietoisesti keskittämään voimavaransa pystyäkseen kilpailemaan amerikkalaisten valmistajien kanssa suosimalla eurooppalaista tuotantoa unionin tarpeiden tyydyttämisessä, jotta unionillakin olisi kilpailijoiden tavoin todelliset sisämarkkinat;

7. Painottaa sitä, että avaruus on nähtävä kokonaisuutena sisällyttämällä Euroopan tasolla toteutettaviin toimenpiteisiin sekä tieteelliset näkökohdat että asuttuun avaruuteen liittyvät näkökohdat, sen sijaan että rajoituttaisiin yksinomaan kaupallisiin sovelluksiin, kuten tunnutaan tekevän ns. High Level Groupin selonteossa ja komission tiedonannossa;

8. Hyväksyy kuitenkin huomion, jota kaupallisen toiminnan tukeminen on saanut osakseen; erityisesti kantoraketit tarvitsevat julkista rahoitusta edistyneen tutkimuksen kalleuden vuoksi, mikä on olennaisen tärkeää niiden pitkän aikavälin kilpailukyvyn säilyttämiseksi;

9. Muistuttaa avaruusalan yhdistävästä roolista kansainvälisessä - etenkin julkisen alan - yhteistyössä, mm. teollisen asiantuntemuksen yhdistämisestä ja teknologisista tutkimus- ja kehitysohjelmista valtavan suurien hankkeiden - kuten kansainvälisen avaruusaseman - ja laajojen tieteellisten kokeilujen (HUBBLE, ISO, CASINI...) yhteydessä;

10. Pitää ehdottoman tärkeänä, että viidennessä puiteohjelmassa varataan huomattavan paljon määrärahoja avaruustutkimukseen kehittämällä tietoyhteiskuntaan, kaukokartoitukseen ja navigointiin liittyviä kohdennettuja toimia ja suosittaa erityisen toiminnan luomista, jolla taattaisiin eri toimintojen ja ESA:n tiede- ja teknologiaohjelmien synerginen yhteensovittaminen, mutta tekee selväksi, että missään tapauksessa viidettä puiteohjelmaa ei saa käyttää yksinomaan sotilaallisen tutkimuksen ja kehittämisen rahoittamiseen;

11. Ehdottaa erityisesti, että viidenteen puiteohjelmaan olisi sisällytettävä kaukoavaruuteen sijoitettavien aurinkopaneelien tutkimus yhdessä ESA:n kanssa;

12. Kehottaa komissiota panemaan ESA:n kanssa täytäntöön aloiteohjelmia, joiden tarkoituksena on integroida Euroopan avaruusteollisuuden menestyminen näiden toimien toteutusalueiden kehitykseen;

13. Kehottaa komissiota kiinnittämään Euroopan avaruuspolitiikan suuntaviivoja määritellessään erityistä huomiota teollisuuden teknisen ja taloudellisen potentiaalin vahvistamiseen toimenpiteillä, jotka suosivat asuttuun avaruuteen ja suuriin teknologisiin ohjelmiin liittyviä aivan uusia sovelluksia ja suurmarkkinoita (tietoliikenne) ja laajoja palveluja (navigointi) ruokkivia teknisiä ja kaupallisia sovelluksia;

14. Hyväksyy pilotti- ja esittelyhankkeet niiden toimien joukkoon, joita Euroopan unionin pitäisi toteuttaa, ja pyytää, että tältä osin tarkasteltaisiin modulaaristen laukaisualustojen rakentamista esittelyä varten, jotta unionin teollisuuden kehittämien avaruusalan laitteiden pätevyys voitaisiin osoittaa;

15. Suosittelee, että - ESA:n ministerineuvoston kokouksen lisäksi - esityslistalle otetaan jo lähitulevaisuudessa erityisesti Euroopan avaruuspolitiikkaa käsittelevän Eurooppa-neuvoston kokouksen järjestäminen;

16. Kehottaa komissiota ja jäsenvaltioita rohkaisemaan yksityisiä ja julkisia investointeja tietyillä avainaloilla, kuten satelliitti- ja kantorakettiteollisuudessa, ja kiinnittämään erityistä huomiota pienempiin kantoraketteihin, tarvittaessa yhteistyössä kolmansien maiden yritysten kanssa;

17. Katsoo, että komission on pyydettävä ESA:a arvioimaan Euroopan avaruusalaan liittyviä kilpailullisia riskejä, jotka ovat aiheutuneet eurooppalaisen RLV-tutkimusohjelman puuttumisesta;

18. Kehottaa komissiota laatimaan ESA:n avulla ehdotuksen kansainväliseksi säännöstöksi avaruudessa olevien saasteiden valvonnasta ja poistamisesta;

19. Kehottaa komissiota saattamaan päätökseen Euroopan satelliittinavigointijärjestelmien standardointi- ja yhteensovittamistyöt, jotta saataisiin aikaan riippumaton ja yhdentynyt eurooppalainen navigointijärjestelmä maailmanlaajuisen järjestelmän puitteissa ja jotta yhteistyö Keski- ja Itä-Euroopan maiden ja Välimeren alueen kolmansien maiden kanssa helpottuisi;

20. Kehottaa ESA:an kuulumattomia jäsenvaltioita liittymään siihen, niin että tämän järjestön eurooppalaista luonnetta voidaan tehostaa;

21. Pyytää komissiota edistämään unionin merkittävien kumppaneiden ja mahdollisten asiakkaiden, Intian, Kiinan, Venäjän ja Afrikan, tietämystä eurooppalaisista ohjelmista ja vakiinnuttamaan vuoropuhelun Japanin ja Yhdysvaltojen kanssa laajojen järjestelmien standardoinnista ja yhteenkytkettävyydestä;

22. On tyytyväinen, että neuvosto hyväksyi toimintasuunnitelman satelliittiviestinnästä, ja arvioi, että sen nopea toteuttaminen on olennaisen tärkeää niiden eurooppalaisten teollisuudenalojen kilpailukyvylle, joita tämä toiminta koskee; korostaa erityisesti, kuinka merkittävää on toimintasuunnitelmassa esitetty tutkimus- ja kehittämistoiminta, kuten seuraavia televiestintäsatelliittisukupolvia koskevat tutkimushankkeet;

23. Katsoo, että komission ja ESA:n on annettava taloudellista tukea avaruusopetusohjelmille korkeakouluissa ja yliopistoissa «perustietoa tarjoavien avaruushankkeiden» (mikrosatelliitit, get-away-special) muodossa;

24. Kehottaa puhemiestään välittämään tämän päätöslauselman komissiolle ja neuvostolle.